Dalibor Dědek

Dalibor Dědek (* 21. jún 1957) je český podnikateľ, mecenáš a spolumajiteľ skupiny firiem Jablotron. Podľa časopisu Forbes je s majetkom okolo 5,5 miliardy korún 59. najbohatším Čechom (2021).

 Štúdium a podnikanie 
Vyučil sa elektrikárom v Sklostroji Turnov, maturoval na SPŠE v Jičíne a roku 1983 promoval na Fakulte elektrotechnickej na ČVUT v Prahe. Pracoval ako vývojár v podniku LIAZ v Jablonci nad Nisou. Po nežnej revolúcii založil s tromi spolupracovníkmi firmu JABLOTRON. Pod vedením Dalibora Dědka sa firma vypracovala na medzinárodne uznávaného, rýdzo českého výrobcu zabezpečovacej a komunikačnej techniky. Základom úspechu Jablotronu sa stal vývoj vlastných produktov a orientácia na výskum nových technológií. Po 20 rokoch pôsobenia sa firma zaradila medzi najúspešnejšie české podniky.

Pre zachovanie pružnosti a schopnosti rýchlej reakcie sa spoločnosť neskôr transformovala na holdingovo riadenú skupinu firiem Jablotron Group. Dalibor Dědek časť podielu vo firme previedol na manažérov, ktorí riadia chod spoločnosti. Sám sa ďalej podieľa na formovaní vízií a zámerov ďalšieho rozvoja.

 Ruská invázia na Ukrajinu 
Počas ruskej invázie na Ukrajinu v roku 2022 ukončil Dědek celý predaj Jablotronu do Ruska a Bieloruska. Navyše zablokoval dátové služby užívateľom Jablotronu v týchto krajinách a v necenzurovateľnej push notifikácii zdieľal svoje stanovisko: „Prosím uvedomte si, že to, čo sa deje na Ukrajine, nie je žiadna mierová misia. Je to surová agresívna vojna, v ktorej umierajú nevinní ľudia. Umierajú aj Ukrajinci, bratia a synovia. Každý občan Ruska, ktorý prijíma túto situáciu bez verejného protestu, sa stáva spolupáchateľom vojnového zločinu. Áno, zablokovanie služieb Jablotronu je porušením obchodného práva. Také porušenie práva však považujeme za správne v situácii, keď má napomôcť ukončeniu vojnovej agresie a zabíjaniu ľudí.“

V máji 2022 vyhlásil Dědek iniciatívu Darček pre Putina, prostredníctvom ktorej ľudia môžu prispieť na podporu Ukrajiny. Vybrané peniaze idú na účet ukrajinskej ambasády, české ministerstvo obrany za ne u českých výrobcov a dodávateľov nakupuje vojenský materiál podľa požiadaviek ukrajinskej armády.

Za dobu svojej existencie iniciatíva vybrala 1,25 miliardy korún (asi 51 miliónov euro), peniaze jej poslalo asi 400 tisíc darcov (k decembru 2025).

 Verejnoprospešné aktivity 
Dalibor Dědek sa snaží zlepšovať svet prostredníctvom spoločensky zodpovedných činností. Tie boli v rokoch 1990–2015 koordinované priamo z firmy, od roku 2016 z Nadácie JABLOTRON. Za uvedenú dobu boli podporené prospešné aktivity za viac ako 400 miliónov korún, pričom hlavnými prispievateľmi nadácie sú firmy skupiny Jablotron. Prioritne je pomoc zameraná na vzdelávanie a podporu občianskej spoločnosti, ale v rámci domovského regiónu Jablotronu mieri podpora aj do ostatných oblastí od zdravotnej a sociálnej cez humanitárnu až po kultúru a šport.

Jablotron stojí za vznikom zimnej nocľahárne pre bezdomovcov v Prahe či za rekonštrukciou budov areálu bývalej Bižutérie na moderný Domov pre seniorov v Jablonci a školu. Mimoriadnu úlohu zohráva v správe a ochrane cenných horských lúk v Jizerských horách.

Dalibor Dědek patrí medzi mecenášov ceny Neurón. Do novozaloženej Nadácie Neurón vložil kapitál 100 miliónov českých korún.

 Referencie 

 Externé odkazy 
 Nadácia JABLOTRON

 Zdroj 

Kategória:Českí miliardári
Kategória:Českí podnikatelia
Kategória:Nositelia Medaily Za zásluhy (Česko)
Kategória:Mecenáši